Passizzada atonzina

Mi nd’essei in campagna
custu manzanu solu a passizzare
comente dogni tantu
custumo fagher in custa muntagna
chi areste apparit e pedrosa,
eppuru est bella tantu
pro chie l’ischit bene abbaidare.
A cando paret mamma, a cand’isposa
e non t’istancas mai a la mirare.
Peri su logu s’idian massagios
frittidos in s’aradu
a boghes mannas cun sos boes tristos
in su terrenu a friscu narbonadu.
Calchi pastore solu
bistentadu in sos montes in atonzu
senza cantu andaiat né faeddu.
Risplendian sos ragios
de unu tebiu sole e dogn’aronzu
si distinghiat nieddu
tra chercos ingroghidos
ei su friscu ildore ’e su lidone,
in sas lughes alluttas de s’aera
de sa noa istagione,
curriat frisca s’ispera
in mesu a sos castanzos ispozados.
Fit totta sa costera
color’e ruinzu a trettos
o niedda, ue ilighes derettos
fin che guardianos de su logu.
Fit sa terra unu giogu
de colores in s’altu
monte poderosu, mannu,
e in sas terras amigas de bassura.
Ite passizzu bellu, it’isplendore
in su morrer ’e s’annu!
Ammirende incantadu
sentei a s’improvvisu cudd’ardore
de una vida noedda,
in cussa pena trista ’e sa natura.